Transportministeriets generaldirektorat for civilflyvning træffer foranstaltninger for at anvende bestemmelserne i denne anordning.

Forordningen om udpegning af EF-luftfartsselskaber med henblik på at drive trafikflyvning i overensstemmelse med bestemmelserne i de luftfartsaftaler, som Rumænien har indgået med lande uden for EU, godkendes herved.

Anordning om godkendelse af forordningen om udpegning af EF-luftfartsselskaber med henblik på at drive trafikflyvning i overensstemmelse med bestemmelserne i de luftfartsaftaler, som Rumænien har indgået med lande uden for EU

Bilag til transportministeriets anordning nr. 269/2007

Forordning om udpegning af EF-luftfartsselskaber med henblik på at drive trafikflyvning i overensstemmelse med bestemmelserne i de luftfartsaftaler, som Rumænien har indgået med lande uden for EU

Artikel 1

(1) I denne forordning fastsættes vilkår for udpegning af EF-luftfartsselskaber til at drive trafikflyvning på ruter, der er omfattet af de luftfartsaftaler, som Rumænien har indgået med lande uden for EU, og som ikke er omfattet af Rådets forordning (EØF) nr. 2408/92 om EF-luftfartsselskabers adgang til luftruter inden for Fællesskabet (i det følgende benævnt »Rådets forordning (EØF) nr. 2408/92«).

(2) I denne forordning forstås ved:

— »EF-luftfartsselskab«: ethvert luftfartsselskab, som er etableret i Rumænien i fællesskabsrettens forstand, og som er indehaver af en licens, der er udstedt i overensstemmelse med Rådets forordning (EØF) nr. 2407/92 af 23. juli 1992 om udstedelse af licenser til luftfartsselskaber

— »flyrute med begrænsede trafikrettigheder«: en rute, som ikke er omfattet af Rådets forordning (EØF) nr. 2408/92, og hvor der gælder begrænsninger mht. udnyttelse af trafikrettigheder i overensstemmelse med en luftfartsaftale, som Rumænien har indgået med et land uden for EU.

Artikel 2

(1) Der findes oplysninger om trafikrettigheder og fordelingen af disse på ruter mellem Rumænien og lande, som ikke er medlemmer af EU, og som Rumænien har indgået luftfartsaftaler med, på transportministeriets websted (www.mt.ro).

(2) En tidsplan over de planlagte forhandlinger om bilaterale luftfartsaftaler offentliggøres på transportministeriets websted.

(3) Ethvert EF-luftfartsselskab, der har interesse i at drive trafikflyvning på en rute mellem Rumænien og et land, som ikke er medlem af Den Europæiske Union, og som Rumænien ikke har indgået en luftfartsaftale med, kan informere transportministeriet om sin hensigt og om eventuelle krav. Oplysninger, der modtages af transportministeriet, vil blive taget i betragtning, hvis der forhandles en luftfartsaftale med det omhandlede land.

Artikel 3

(1) Ethvert luftfartsselskab, som har interesse i at drive trafikflyvning på ruter, der er omfattet af de luftfartsaftaler, som Rumænien har indgået med lande uden for EU, og som ikke er omfattet af Rådets forordning (EØF) nr. 2408/92, indsender en skriftlig ansøgning til transportministeriets generaldirektorat for civilflyvning for at opnå den relevante udpegning.

(2) Hvis ansøgningen omhandler en rute med begrænsede trafikrettigheder (herunder begrænsning af kapacitet og hyppighed eller antallet af luftfartsselskaber med tilladelse til at drive trafikflyvning på denne rute), skal oplysninger om ansøgningen offentliggøres på transportministeriets websted sammen med en bekendtgørelse om, at eventuelle andre EF-luftfartsselskaber opfordres til senest femten dage efter offentliggørelsen af bekendtgørelsen at ansøge om udpegning med henblik på at drive virksomhed på denne rute.

(3) Alle ansøgninger, der modtages i forbindelse med indkaldelsen, jf. stk. (2), vil blive offentliggjort på transportministeriets websted.

(4) Ansøgninger, som modtages efter den i stk. (2) angivne periode, vil ikke komme i betragtning, og ansøgerne vil blive informeret herom af generaldirektoratet for civilflyvning.

(5) Ansøgninger, jf. stk. (1) og (3) udfærdiges på rumænsk, og de skal indeholde følgende oplysninger:

a) en kopi af luftfartsselskabets licens

b) en redegørelse for den planlagte flyvning (ruter, fartplan, type luftfartøj, registreringsnummer osv.)

c) den planlagte startdato for trafikflyvningen

d) mulige forretningsaftaler med andre luftfartsselskaber

e) tilslutning til andre flyruter i givet fald

f) trafikkens tilgængelighed og kundebetjening (billetsalgsnetværk, internetbaserede tjenester osv.)

g) prissætningspolitik for flyruten

h) elementer og garantier, som gør det muligt at bedømme den driftsmæssige og finansielle soliditet hos det luftfartsselskab, der anmoder om at drive den planlagte rute, og som omfatter mindst de første to driftsår (en forretningsplan for ruten, der som minimum indeholder følgende oplysninger: status for det anvendte luftfartøj, de praktiske muligheder for at tilvejebringe et andet luftfartøj, hvis det planlagte luftfartøj grundet uforudsete omstændigheder ikke kan benyttes, den finansielle kapacitet til at påbegynde og fortsætte driften, selv om trafikmængden er meget lav, integrationen af den nye tjeneste i den bestående trafikflyvning, en fremskrivning af trafikflyvningens indflydelse på de forskellige passagerkategorier).

(6) Generaldirektoratet for civilflyvning kan anmode ansøgere om at forelægge yderligere oplysninger til brug for vurdering af ansøgningen.

Artikel 4

(1) For ruter, hvor trafikrettighederne ikke er begrænset, foretager transportministeriet en udpegning i overensstemmelse med bestemmelserne i den relevante luftfartsaftale efter at have modtaget en ansøgning med de oplysninger, der er fastlagt i artikel 3.

(2) Konkurrerende ansøgninger om uudnyttet kapacitet på en rute med begrænsede trafikrettigheder vurderes af generaldirektoratet for civilflyvning ud fra følgende kriterier:

a) opfyldelse af efterspørgsel efter lufttransport (tilbudt beflyvningshyppighed og kapacitet, direkte eller indirekte flyvning, på hvilke dage flyves der osv.)

b) garantier med hensyn til virksomhedens levedygtighed i en periode på mindst to år

c) den foreslåede startdato og driftsperiode

d) tilgængelighed af den tjeneste, som kunderne tilbydes (billetsalgsnetværk, internetbaserede tjenester osv.)

e) prispolitikken, herunder billetpriser

f) mulighed for tilslutning af de tilbudte flyvninger til det bestående rutenetværk, hvis et sådant findes

g) luftfartøjets miljøpræstationer, herunder støjforurening.

(3) Luftfartsselskabets situation med hensyn til betaling af rumænske lufthavnsafgifter og afgifter for alle luftfartstjenester kan også anvendes som udvælgelseskriterium.

Artikel 5

(1) Transportministeriet træffer afgørelse om ansøgninger om udpegning med henblik på at drive trafikflyvning på en rute med begrænsede trafikrettigheder senest 60 dage efter offentliggørelsen af den i artikel 3, stk. (2), omhandlede bekendtgørelse.

(2) Trafikrettigheder tildeles på ubestemt tid.

(3) Den i stk. (1) omhandlede afgørelse offentliggøres på transportministeriets websted, og generaldirektoratet for civilflyvning underretter alle ansøgere skriftligt herom. Efter at afgørelsen er offentliggjort, udpeger transportministeriet det luftfartsselskab, som er udpeget til at drive trafikflyvning på den pågældende rute.

(4) Trafikrettigheder, som er tildelt med henblik på drift af trafikflyvning på ruter, som ikke er omfattet af Rådets forordning (EØF) nr. 2408/92, kan ikke overdrages fra et luftfartsselskab til et andet.

(5) Hvis det, efter at transportministeriet har foretaget udpegningen i henhold til artikel 4, stk. (1), eller artikel 5, stk. (3), viser sig, at den kompetente myndighed i et tredjeland uden for EU ikke tildeler eller tilbagekalder den relevante driftstilladelse til det udpegede luftfartsselskab for den omhandlede rute, underretter luftfartsselskabet omgående transportministeriet skriftligt herom.

Artikel 6

(1) Generaldirektoratet for civilflyvning fører tilsyn med, om EF-luftfartsselskaber, der er udpeget til at drive trafikflyvning på en rute med begrænsede trafikrettigheder, driver flyvningen i overensstemmelse med sin ansøgning og med betingelserne for den endelige afgørelse om udpegning, jf. artikel 5.

(2) Ethvert EF-luftfartsselskab har ret til at gøre indsigelse, hvis trafikrettigheder på en rute med begrænsede trafikrettigheder efter dets opfattelse ikke udnyttes effektivt, og ansøge om at blive udpeget til at drive trafikflyvning på denne rute ved at tilbyde bedre driftsvilkår end det udpegede luftfartsselskab.

(3) I det i stk. (2) omhandlede tilfælde tager generaldirektoratet for civilflyvning sin oprindelige udpegning op til fornyet prøvning. En fornyet prøvning kan dog ikke iværksættes, før der er gået fem år, efter at udpegningen blev foretaget, eller efter en tidligere fornyet prøvning.

(4) Det udpegede luftfartsselskab underrettes, hvis der træffes afgørelse om fornyet prøvning. Afgørelsen offentliggøres på transportministeriets websted. Processen for fornyet prøvning følger proceduren i artikel 3 til 5.

Artikel 7

(1) Transportministeriet trækker sin udpegning i henhold til artikel 5, stk. (3), tilbage, hvis:

a) luftfartsselskabet ikke har påbegyndt driften af trafikflyvningen på den omhandlede rute senest seks måneder efter datoen for udpegningen.

b) trafikflyvningen afbrydes og ikke genoptages senest seks måneder senere, medmindre afbrydelsen skyldes forhold, som ligger uden for det udpegede luftfartsselskabs kontrol

c) den kompetente myndighed i et andet land ikke har tildelt den relevante driftstilladelse til det udpegede luftfartsselskab, eller hvis tilladelsen tilbagekaldes

d) generaldirektoratet for civilflyvning underrettes af luftfartsselskabet om, at det har til hensigt at indstille driften på den pågældende rute.

(2) Transportministeriet kan også trække sin udpegning tilbage, hvis:

a) luftfartsselskabet ikke opfylder de forpligtelser, som det har indgået med hensyn til beflyvningshyppighed, kapacitet, priser og billetsalg, og som danner grundlag for transportministeriets afgørelse om udpegning

b) luftfartsselskabet gentagne gange har været i gæld til rumænske lufthavne eller luftfartstjenesteudbydere.

(3) Det berørte luftfartsselskab underrettes skriftligt af generaldirektoratet for civilflyvning om, at det har til hensigt at trække udpegningen tilbage for en bestemt rute, og afgørelsen begrundes. Denne underretning sendes også til alle EF-luftfartsselskaber, der ansøgte om at blive udpeget til at drive trafikflyvning på den pågældende rute, i overensstemmelse med artikel 3, og det tillades luftfartsselskaberne at afgive bemærkninger og kommentarer.

(4) Det udpegede EF-luftfartsselskab har ret til, senest 15 dage efter at det har modtaget underretningen, jf. stk. (3), at sende generaldirektoratet for civilflyvning sine kommentarer angående begrundelsen for at trække udpegningen tilbage og de nye forpligtelser, selskabet ønsker at påtage sig med hensyn til driften af trafikflyvning på den pågældende rute.

(5) Senest 30 dage efter fristens udløb, jf. stk. (4), træffer transportministeriet afgørelse om, hvorvidt udpegningen trækkes tilbage. Trækkes udpegningen tilbage, træder den relevante afgørelse i kraft tre måneder efter, at det berørte luftfartsselskab er underrettet herom. En fornyet udpegning foretages efter proceduren i artikel 3 til 5.

Artikel 8

Enhver anke mod en afgørelse truffet af transportministeriet om ikke at udpege et EF-luftfartsselskab til at drive lufttrafiktjenester på en rute, der er omfattet af en luftfartsaftale, som Rumænien har indgået med et land uden for EU, og som ikke er omfattet af Rådets forordning (EØF) nr. 2408/92, eller om at trække en udpegning tilbage, falder ind under lov nr. 554/2004 om bilæggelse af tvister på det forvaltningsretlige område med ændringer.«